ບ້ານບຸນພຽງ

ບ້ານບຸນພຽງ ຊົນເຜົ່າລາວກໍ່ ອາຄາພູໂຊ

ບ້ານບຸນພຽງ ຂຶ້ນກັບເມືອງບຸນເໜືອ, ຫ່າງໄກຈາກ[[ເທສະບານ[]][ແຂວງຜົ້ງສາລີ]]ໄປທາງທິດໄຕ້ປະມານ 52 ກິໂລແມັດ, ເປັນບ້ານຊົນເຜົ່າລາວກໍ່ (ອາຄາພູໂຊ) ເຊິ່ງຕັ້ງຢູ່ເທິງພູສູງທີ່ອ້ອມລ້ອມໄປດ້ວຍ ທຳມະຊາດພູຜາປ່າໄມ້ ທີ່ສວຍ ສົດ ງົດງາມ, ທິວທັດທຳມະຊາດໃນເຂດ ນີ້ໜ້າຢູ່ໜ້າຊົມເຊິ່ງ ມີສາຍລົມ ເຢັນ ໄດ້ ພັດໂຊຍມາຈາກສັນພູຢ່າງບໍ່ຂາດສາຍ, ເວລາເຮົາແນມໄປອ້ອມຮອບບໍລິເວນຂອງບ້ານດັ່ງກ່າວກໍ ຈະເຫັນສາຍພູເປັນຖັ້ນເປັນ ແຖວທີ່ປົກຄຸມໄປດ້ວຍ ປ່າ ໄມ້ທີ່ ຂຽວງາມອຸ່ມທຸ່ມເຮັດໃຫ້ອາກາດຢູ່ເຂດນີ້ຊຸ່ມເຢັນດີ, ມີບັນຍາກາດເບີກບານມ່ວນຊື່ນ ແລະ ເຮັດໃຫ້ຈິດໃຈລື້ນເລີງສຳລານໄປກັບທຳມະຊາດ ແຫ່ງນີ້ຢ່າງບໍ່ ມີວັນຈະຫລົງລືມໄດ້ ແລະ ເຫັນວ່າເຂດບ້ານບຸນພຽງນີ້ເປັນ ແຫລ່ງທ່ອງ ທ່ຽວ ອີກແຫ່ງໜຶ່ງທີ່ໜ້າສົນໃຈທີ່ສຸດ, ສ່ວນປະຊາຊົນເຂດນີ້ດຳລົງ ຊີວິດຢູ່ກັບທຳ ມະຊາດ, ປຸກເຮືອນ ແລະ ປຸກຕູບຢູ່ແບບປະຖົມປະຖານທີ່ມຸງ ແລະ ແອ້ມດ້ວຍຫຍ້າຄາ ເປັນສ່ວນໃຫຍ່ ໂດຍຫາກິນດ້ວຍການເຮັດໄຮ່, ເຮັດນາ, ປູກພືດຜັກ ແລະ ລ້ຽງສັດເປັນຫລັກ. ນອກຈາກນັ້ນ, ຍັງໄດ້ຖືເອົາການຫຍິບປັກຖັກແສ່ວເປັນອາຊີບເສີມອີກດ້ວຍ.
  ປະຊາຊົນບ້ານບຸນພຽງ ໄດ້ມີຮີດຄອງປະເພນີ, ຄວາມເຊື່ອຖື, ວິຖີການດຳລົງຊີວິດ ແລະ ວັດທະນະທຳການ ແຕ່ງກາຍ ທີ່ເປັນ ເອກະລັກ ແລະ ມີສະ ເໜ່ໜ້າຮັກໄປອີກແບບໜຶ່ງ ເຊິ່ງສາມາດດຶງດູດຈິດໃຈຂອງນັກທ່ອງ ທ່ຽວທັງ ພາຍໃນ ແລະ ຕ່າງປະເທດໄດ້ເຂົ້າມາທ່ຽວຊົມຢ່າງຫລວງຫລາຍ. ຖ້າທ່ານໃດ ຫາກໄດ້ໄປແຂວງຜົ້ງສາລີ ກໍຢ່າລືມໄປທ່ຽວຊົມ ໄດ້ເຂດ ບ້ານບຸນພຽງຢູ່ເທິງພູສູງ ເພື່ອຈະໄດ້ສຶກສາ ແລະ ຮັບຮູ້ເຖິງວິຖີຊີວິດ, ນັບທັງຮີດຄອງປະເພ ນີການ ແຕ່ງກາຍທີ່ປະດັບດ້ວຍເຄື່ອງນຸ່ງທີ່ຫຍິບປັກຖັກແສ່ວ ມີລວດລາຍຫລາຍສີສັນພ້ອມທັງ ຮັບຟັງສຳນຽງສຽງ ພາສາປາກ ເວົ້າຂອງ ຊົນເຜົ່າລາວກໍ່ (ອາຄາພູໂຊ) ທີ່ເປັນເອກະລັກມາແຕ່ດຶກດຳບັນ.
ບ້ານບຸນພຽງເປັນເຂດຕັ້ງ               ເທິງພູສູງທີ່ງາມເດັ່ນ

ບໍລິເວນຖືກຫໍ່ຫຸ້ມ                 ປົກຄຸມດ້ວຍປ່າໜາ

ພຶກສາຊາດປ່າໄມ້                 ດົງຫລວງກວ້າງໃຫຍ່

ທຳມະຊາດສ້າງໄວ້                ໃຫ້ເຮົາໄດ້ທ່ຽວຊົມ  ທ່ານເອີຍ.

ສົມພະໄທເຫລືອລົ້ນ               ໄປຊົມທິວບ້ານຊົນເຜົ່າ

ພູເຂົາສູງຍາວຢຽດ                ອ້ອມເປັນຫລາຍຖັ້ນຖີ່ແຖວ

ຍິນສຽງແຊວໆຮ້ອງ                ກາເວົາວອນເອີ້ນຫາຄູ່

ຝຸງໝູ່ນົກໃຫຍ່ນ້ອຍ               ບິນເຈີ້ຍເຂົ້າສູ່ຮັງ ອອນຊອນເດ.